《送李方水典教临皋》
清代·成鹫

有母倚门孙绕膝，男儿俯仰事未毕。老兄去作宦游人，山僧又是参方日。

曾闻儒者戒远游，胡为孔孟终周流。古来贤圣且如此，我辈岂得长淹留。

吾家更有陈公案，不见新州卖柴汉。自从獦獠入黄梅，引得儿孙恩爱断。

堂中饭熟热椀鸣，一饱各自东西行。老兄选官予选佛，岂效儿女牵痴情。

痴情决绝孤琴悄，无弦一曲知音少。不道珠崖道里赊，不道先生官职小。

不道广文薪俸微，不道故人相见稀。若教官舍成窠臼，那得儒冠伴衲衣。

山僧老矣君亦老，成道成名归及早。知恩容易报恩难，作宦参方非草草。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。